**ความพึงพอใจของผู้สูงอายุที่มีต่อการจัดสวัสดิการสังคม ของเทศบาลตำบลท่าม่วง   
อำเภอท่าม่วง จังหวัดกาญจนบุรี**

**นงคราญ สุขเวชวรกิจ**

**ณัฏฐชัย เอกนราจินดาวัฒน์**

**ดำเกิง อัศวสุนทรางกูร**

Email: aeknarajindawut@gmail.com

**บทคัดย่อ**

บทความวิจัยนี้มีวัตถุประสงค์เพื่อ 1) ศึกษาระดับความพึงพอใจของผู้สูงอายุที่มีต่อการจัดสวัสดิการสังคมของเทศบาลตำบลท่าม่วง อำเภอท่าม่วง จังหวัดกาญจนบุรี 2) **เปรียบเทียบความพึงพอใจของผู้สูงอายุที่มีต่อการจัดสวัสดิการสังคมของเทศบาลตำบลท่าม่วง อำเภอท่าม่วง จังหวัดกาญจนบุรี จำแนกตามปัจจัยส่วนบุคคล** การวิจัยครั้งนี้เป็นการวิจัยเชิงปริมาณ ประชากรในการวิจัย ได้แก่ ผู้ที่มีอายุ 60 ปีขึ้นไป ทั้งชายและหญิง กลุ่มตัวอย่างจำนวน 332 คน สถิติที่ใช้ในการวิเคราะห์ข้อมูล คือ ค่าร้อยละ ค่าเฉลี่ย ส่วนเบี่ยงเบนมาตรฐาน การทดสอบความแตกต่างโดยใช้สถิติแบบ t - test, F - Test และทดสอบความแตกต่างของค่าเฉลี่ยเป็นรายคู่ ผลการวิจัยพบว่า 1) ความพึงพอใจของผู้สูงอายุที่มีต่อการจัดสวัสดิการสังคมของเทศบาลตำบลท่าม่วง อำเภอท่าม่วง จังหวัดกาญจนบุรี โดยภาพรวมอยู่ในระดับมาก 2) ผลการเปรียบเทียบปัจจัยพื้นฐานส่วนบุคคลด้านเพศ อายุ ระดับการศึกษา และรายได้เฉลี่ยต่อเดือน ที่มีผลต่อความพึงพอใจของผู้สูงอายุที่มีต่อการจัดสวัสดิการสังคม ด้านสุขภาพอนามัย ด้านรายได้ ด้านที่พักอาศัย ด้านนันทนาการ ด้านความมั่นคงทางสังคม ครอบครัวผู้ดูแลและการคุ้มครอง และด้านการสร้างบริการและเครือข่ายเกื้อหนุน ในภาพรวมแตกต่างกันอย่างมีนัยสำคัญทางสถิติที่ 0.05

**คำสำคัญ:** ความพึงพอใจ, ผู้สูงอายุ, สวัสดิการสังคม

**Satisfaction of the Elderly Towards Social Welfare Provision of Tha Muang Subdistrict Municipality, Tha Muang District, Kanchanaburi Province**

**Nongkran Sukawetchaworakit**

**Nattachai Aeknarajindawut**

**Damkerng Aswasuntrangkul**

Email: aeknarajindawut@gmail.com

**Abstract**

The Objectives of this research article were to: 1) study the level of satisfaction towards the social welfare management for the elderly of Tha Muang Municipality, Tha Muang District, Kanchanaburi Province. 2) study comparing satisfaction towards the social welfare management for the elderly of Tha Muang Municipality, Tha Muang District, Kanchanaburi Province classified by personal factors. The qualitative research was used in this study. The population of this study is 332 women over 60 years old. Statisticc for data analysis are mean, standard deviation, t test, F test. The findings revealed that: 1) satisfaction towards the social welfare management for the elderly of Tha Muang Municipality, Tha Muang District, Kanchanaburi Province. Overall, it is at a high level. 2) The results of the comparing satisfaction show that gender, age, education level and average monthly income are affecting the satisfaction of the elderly towards the provision of social welfare., health, income, housing, entertainment, social security, family, caregivers and protection, and network protection and construction. The difference was significant at 0.05

**Keywords:** Satisfaction, The Elderly, Social Welfare.

**บทนำ**

จากสถานการณ์ในปีพ.ศ. 2552 เป็นปีที่ประเทศไทยก้าวเข้าสู่สังคมผู้สูงอายุ (Aging Society) หมายถึงประเทศไทยมีผู้สูงอายุ (ผู้ที่มีอายุตั้งแต่ 60 ปีขึ้นไป) มากกว่าร้อยละ 10 ของประชากรทั้งหมด การเพิ่มขนาดและสัดส่วนของประชากรผู้สูงอายุไทยยังคงเพิ่มอย่างต่อเนื่อง จากการคาดประมาณ ประชากรของประเทศไทยระหว่างปีพ.ศ. 2543 ถึงปีพ.ศ. 2573 แสดงว่าอีกประมาณ 15 ปีข้างหน้า หรือในปีพ.ศ. 2568 จำนวนผู้สูงอายุจะเพิ่มขึ้นเป็น 14.9 ล้านคน หรือคิดเป็น 2 เท่าของประชากรสูงอายุในปีพ.ศ. 2552 และในปีพ.ศ. 2573 จะเพิ่มขึ้นเป็นประมาณ 17.8 ล้านคน หรือคิดเป็นร้อยละ 25 (ประมาณ 1 ใน 4) ของประชากรไทยทั้งประเทศ (มูลนิธิสถาบันวิจัยและพัฒนาผู้สูงอายุไทย, 2551 : 13) การเข้าสู่สังคมผู้สูงอายุ ในแต่ละประเทศเพิ่มจำนวนมากขึ้น เนื่องมาจากความเจริญทางเศรษฐกิจ ความก้าวหน้าทางสาธารณสุขภาวะโภชนาการการดูแลสุขภาพร่างกายที่ถูกต้อง (William & Sly, 1992) ล้วนเป็นปัจจัยหลักที่ทำให้ประชากรคงจำนวนผู้สูงอายุ และเพิ่มจำนวนผู้สูงอายุรายใหม่ด้วยปรากฏการณ์ด้านโครงสร้างประชากรสูงอายุดังกล่าวนี้ ประเทศไทยมีแนวโน้มเข้าสู่สังคมผู้สูงอายุสมบูรณ์ (Aged society) โดยคาดการณ์ว่า ในปี 2571 ผู้มีอายุเกิน 60 ปี ร้อยละ 23.5 จึงเป็นปีที่ทำให้ประเทศไทยเข้าสู่สังคมผู้สูงอายุอย่างสมบูรณ์ (ชมพูนุช พรหมภักดิ์, 2556)

รัฐธรรมนูญแห่งราชอาณาจักรไทย พุทธศักราช 2550 ได้บัญญัติเกี่ยวกับการปกครองส่วนท้องถิ่นไว้เป็นการเฉพาะตั้งแต่มาตรา 281 ถึงมาตรา 290 เพื่อกระจายอำนาจให้กับองค์กรปกครองส่วนท้องถิ่นมากยิ่งขึ้น โดยมีสาระสำคัญสรุปได้ว่า รัฐต้องให้ความเป็นอิสระแก่ท้องถิ่นตามหลักแห่งการปกครองตนเองตามเจตนารมณ์ของประชาชนในท้องถิ่น และส่งเสริมให้องค์กรปกครองส่วนท้องถิ่นเป็นหน่วยงานหลักในการจัดทำบริการสาธารณะ และมีส่วนร่วมในการตัดสินใจแก้ไข ปัญหาในพื้นที่รวมทั้งมีอำนาจหน้าที่โดยทั่วไปในการดูแลประชาชนในท้องถิ่น และได้บัญญัติ เกี่ยวกับการจัดสวัสดิการแก่ผู้สูงอายุไว้ดังนี้คือ มาตรา 53 บุคคลซึ่งมีอายุเกินหกสิบปีบริบูรณ์และ ไม่มีรายได้เพียงพอแก่การยังชีพมีสิทธิได้รับสวัสดิการ สิ่งอำนวยความสะดวกอันเป็นสาธารณะ อย่างสมศักดิ์ศรี และความช่วยเหลือที่เหมาะสมจากรัฐ มาตรา 80 (1) โดยสรุปคือรัฐต้องดำเนินการตามแนวนโยบายด้านสังคม การสาธารณสุขการศึกษาและวัฒนธรรม ได้แก่ คุ้มครองและพัฒนาเด็ก และเยาวชน สนับสนุนการอบรมเลี้ยงดูและให้การศึกษาปฐมวัย ส่งเสริมความเสมอภาคของหญิงและชาย เสริมสร้างและพัฒนาความเป็นปึกแผ่นของสถาบันครอบครัวและชุมชน รวมทั้งต้องสงเคราะห์และ จัดสวัสดิการให้แก่ผู้สูงอายุผู้ยากไร้ผู้พิการหรือทุพพลภาพและผู้อยู่ในสภาวะยากลำบาก ให้มีคุณภาพชีวิตที่ดีขึ้นและพึ่งพาตนเองได้

องค์กรปกครองส่วนท้องถิ่นเป็นองค์กรที่ได้รับการถ่ายโอนภารกิจด้านการจัดบริการสาธารณะแก่ชุมชน รวมทั้งภารกิจเกี่ยวกับการจัดสวัสดิการสังคมและการพัฒนาคุณภาพชีวิต ของเด็ก สตรีผู้สูงอายุและผู้ด้อยโอกาส ซึ่งพระราชบัญญัติกำหนดแผนและขั้นตอนการกระจายอำนาจให้แก่องค์กรปกครองส่วนท้องถิ่น พ.ศ. 2542 นั้น ได้กำหนดอำนาจหน้าที่องค์กรปกครองส่วนท้องถิ่น ในการจัดบริการสาธารณะไว้หลายด้าน โดยเฉพาะด้านการสังคมสงเคราะห์ และการพัฒนาคุณภาพ ชีวิตเด็ก สตรี คนชรา และผู้ด้อยโอกาส ไว้ในหมวด 2 มาตรา 16(10) ให้เทศบาล เมืองพัทยาและ องค์การบริหารส่วนตำบล ให้การสังคมสงเคราะห์และพัฒนาคุณภาพชีวิต เด็ก สตรีคนชราและ ผู้ด้อยโอกาส และมาตรา 17 (27)ให้องค์การบริหารส่วนจังหวัด มีอำนาจหน้าที่ในการสังคมสงเคราะห์ และพัฒนาคุณภาพชีวิตเช่นเดียวกับเทศบาล เมืองพัทยา และองค์การบริหารส่วนตำบล เพื่อให้องค์กรปกครองส่วนท้องถิ่นมีอำนาจและหน้าที่ ในการจัดระบบบริการสาธารณะเพื่อประชาชน ในท้องถิ่นของตนเอง ตามพระราชบัญญัติฯ (นันทวัฒน์ บรมานันท์, 2552, 361 - 363) จึงได้กำหนดให้จัดทำแผนปฏิบัติการกระจายอำนาจให้แก่องค์กรปกครองส่วนท้องถิ่น พ.ศ.2543 โดยให้มีการถ่ายโอนภารกิจให้กับองค์กรปกครองส่วนท้องถิ่น ซึ่งแผนดังกล่าวกำหนดให้มีการถ่ายโอน ภารกิจด้านงานส่งเสริมคุณภาพชีวิต และเรื่องการส่งเสริมอาชีพให้แก่องค์กรปกครองส่วนท้องถิ่น ประกอบด้วยการสังคมสงเคราะห์และการพัฒนาคุณภาพชีวิตเด็ก สตรี คนชรา และผู้ด้อยโอกาส การนันทนาการ การส่งเสริมกีฬาหรือการจัดให้มีสถานที่พักผ่อนหย่อนใจ การศึกษาทั้งในและ นอกระบบ รวมถึงการสาธารณสุข เช่น การรักษาพยาบาลการป้องกันและควบคุมโรคติดต่อเป็นต้น ซึ่งจะเห็นว่าในปัจจุบันการจัดบริการสาธารณะในด้านสวัสดิการสังคมและสังคมสงเคราะห์ ได้มีการดำเนินการถ่ายโอนอำนาจหน้าที่ งบประมาณ และบุคลากรบางส่วนจากส่วนกลาง และ ส่วนภูมิภาคไปให้ส่วนท้องถิ่นดำเนินการ (นันทวัฒน์ บรมานันท์, 2552, 375)

การจัดระบบสวัสดิการสังคมซึ่งเกี่ยวข้องกับการป้องกัน แก้ไขปัญหา การพัฒนาและการส่งเสริมความมั่นคงทางสังคม เพื่อตอบสนองความจำเป็นขั้นพื้นฐานของประชาชนให้มีคุณภาพชีวิตที่ดี และพึ่งตนเองได้อย่างทั่วถึงเหมาะสม ทำอย่างไรที่จะส่งเสริมให้ผู้สูงอายุมีศักยภาพได้มีโอกาสประกอบอาชีพ โดยใช้ความรู้ ความสามารถของตนหรือได้มีโอกาสในการทำประโยชน์ให้กับสังคม และครอบครัว พร้อมทั้งได้ตระหนักถึงคุณค่าของผู้สูงอายุในฐานะบุคคลที่มีประโยชน์ต่อสังคมและส่งเสริมให้คงคุณค่าไว้ ให้นานที่สุด ทั้งนี้เพื่อให้บรรลุตามวัตถุประสงค์ของแผนผู้สูงอายุแห่งชาติ ฉบับที่ 2 ที่กล่าวว่า “ผู้สูงอายุส่วนใหญ่มิใช่บุคคลด้อยโอกาสหรือเป็นภาระต่อสังคมและถึงแม้ผู้สูงอายุจำนวนหนึ่ง จะประสบความทุกข์ยาก และต้องการการเกื้อกูลจากสังคมและรัฐ แต่ก็เป็นเพียงบางช่วงเวลา ของวัยสูงอายุเท่านั้น” และผู้สูงอายุที่มีคุณค่า และศักยภาพสมควรได้รับการส่งเสริมและสนับสนุน ให้มีส่วนร่วมเป็นประโยชน์ต่อสังคม (วิพรรณ ประจวบเหมาะ, 2552, 43)

จากข้อมูลข้างต้นพบว่าประชากรผู้สูงอายุที่มีจำนวนเพิ่มสูงขึ้นอย่างต่อเนื่อง ดังนั้น เทศบาลซึ่งนับว่าเป็นหน่วยงานที่อยู่ใกล้ชิดกับประชาชนมากที่สุดและมีบทบาทในการจัดสวัสดิการสังคมให้แก่ผู้สูงอายุในพื้นที่ ให้ตรงกับปัญหาและความพึงพอใจของผู้สูงอายุที่แท้จริง ถ้าหากเทศบาลซึ่งเป็นหน่วยงานหลักในการให้บริการและจัดสวัสดิการสังคมแก่ผู้สูงอายุ ยังขาดนโยบายและแผนงานที่ชัดเจน และมีข้อจำกัดของงบประมาณและทรัพยากร รวมทั้งบุคลากรในหน่วยงานที่ก็ยังขาดความรู้ ความเข้าใจในการปฏิบัติงาน ก็ไม่สามารถพัฒนางานด้านการจัดสวัสดิการสังคมสำหรับผู้สูงอายุได้ ผู้วิจัยจึงมีความสนใจที่จะศึกษาความพึงพอใจของผู้สูงอายุที่มีต่อการจัดสวัสดิการสังคมของเทศบาลตำบลท่าม่วง เพื่อที่จะนำผลสรุปที่ได้จากการวิจัยในครั้งนี้ไปใช้เป็นแนวทางเพื่อพัฒนาต่อไป

วัตถุประสงค์ของการวิจัย

**1. เพื่อศึกษาระดับความพึงพอใจของผู้สูงอายุที่มีต่อการจัดสวัสดิการสังคมของเทศบาลตำบลท่าม่วง อำเภอท่าม่วง จังหวัดกาญจนบุรี**

**2. เพื่อเปรียบเทียบความพึงพอใจของผู้สูงอายุที่มีต่อการจัดสวัสดิการสังคมของเทศบาลตำบลท่าม่วง อำเภอท่าม่วง จังหวัดกาญจนบุรี จำแนกตามปัจจัยส่วนบุคคล**

**ระเบียบวิธีวิจัย**

การศึกษาครั้งนี้เป็นการวิจัยเชิงปริมาณ (Quantitative Research)

**ประชากรและกลุ่มตัวอย่าง** ประชากรที่ใช้ในการศึกษาวิจัยครั้งนี้ ได้แก่ ผู้ที่มีอายุตั้งแต่ 60 ปีขึ้นไป ทั้งชายและหญิงที่มีรายชื่อในทะเบียนบ้านในเขตเทศบาลตำบลท่าม่วง จำนวน 1,963 คน กลุ่มตัวอย่างจำนวน 332คนโดยการสุ่มตัวอย่างง่าย โดยใช้สูตรของ Taro Yamane (ศิริรัตน์ ชุณหคล้าย, 2546, หน้า 20-25)

**เครื่องมือที่ใช้ในการวิจัย** เครื่องมือที่ใช้ในการวิจัยครั้งนี้เป็นแบบสอบถามเกี่ยวกับความพึงพอใจที่มีต่อการจัดสวัสดิการสังคมสำหรับผู้สูงอายุของเทศบาลตำบลท่าม่วง อำเภอท่าม่วง จังหวัดกาญจนบุรี มีลักษณะเป็นแบบสอบถาม (Questionnaire) ซึ่งมีลักษณะเป็นคำถามปลายปิดและปลายเปิด ผู้วิจัยได้ดำเนินการสร้างและตรวจสอบคุณภาพ ตามขั้นตอน ดังนี้ 1. ศึกษาแนวคิด ทฤษฎีวรรณกรรมและผลการศึกษาที่เกี่ยวข้องจากงานวิจัยต่าง ๆ 2. กำหนดโครงสร้างเนื้อหาแบบสอบถามตามกรอบแนวคิด 3. สร้างแบบสอบถามตามกรอบแนวคิด 4. นำแบบสอบถามที่สร้างเสร็จแล้วเสนอให้อาจารย์ผู้ควบคุมวิทยานิพนธ์ตรวจสอบ ความเข้าใจและการใช้ภาษาที่ถูกต้องเพื่อปรับปรุงแก้ไข 5. นำแบบสอบถามไปทดลองใช้ (Try Out) กับกลุ่มตัวอย่างที่มีลักษณะใกล้เคียงกับกลุ่ม ประชากรที่ศึกษาจำนวน 30 คน เพื่อตรวจสอบข้อบกพร่องและหาค่าความเชื่อมั่นของแบบสอบถาม (Reliability) ก่อนนำไปใช้เก็บรวบรวมข้อมูล

**การเก็บรวบรวมข้อมูล** โดยผู้วิจัยทำการเก็บรวมรวมข้อมูลด้วยตนเอง ซึ่งทำการแจกแบบสอบถามจำนวน 332 ชุด กับผู้สูงอายุในเขตเทศบาลตำบลท่าม่วง โดยชี้แจงขั้นตอนและรายละเอียดทีละข้อคำถาม ตามแบบสอบถาม ซึ่งแบ่งเป็น 3 ตอน คือ

ตอนที่ 1 ข้อมูลทั่วไปเกี่ยวกับผู้ตอบแบบสอบถามโดยประกอบด้วยข้อมูลเชิง ประชากรศาสตร์ของผู้ตอบแบบสอบถาม เช่น เพศ อายุ ระดับการศึกษา และรายได้เฉลี่ยต่อเดือนวิเคราะห์โดยสถิติเชิงบรรยายด้วยการใช้ค่าความถี่ และค่าร้อยละ

ตอนที่ 2 ข้อมูลความพึงพอใจที่มีต่อการจัดสวัสดิการสังคมสำหรับผู้สูงอายุของเทศบาลตำบลท่าม่วง อำเภอท่าม่วง จังหวัดกาญจนบุรี จำนวน 6 ด้าน เป็นแบบตรวจคำตอบ (Check List) มีลักษณะเป็นแบบมาตราส่วนประมาณค่า (Rating Scale) ตามแบบ ของลิเคิร์ท (Likert, 1932 : 1 -55) ตอนที่ 3 เป็นแบบสอบถามปลายเปิด (Open-Ended Questionnaire) ให้ผู้ตอบแสดงความคิดเห็น และข้อเสนอแนะ

ตอนที่ 3 เป็นแบบสอบถามปลายเปิด (Open-Ended Questionnaire) ให้ผู้ตอบแสดงความคิดเห็น และข้อเสนอแนะการจัดสวัสดิการสังคมสำหรับผู้สูงอายุของเทศบาลตำบลท่าม่วง อำเภอท่าม่วง จังหวัดกาญจนบุรี เพื่อให้การจัดสวัสดิการสังคมตอบสนองได้ตรงกับความพึงพอใจของผู้สูงอายุในพื้นที่ต่อไป

**การวิเคราะห์ข้อมูล** ตอนที่ 1 วิเคราะห์ข้อมูลเกี่ยวกับสถานภาพของผู้ตอบแบบสอบถาม ใช้สถิติเชิงพรรณนา (Descriptive Statistics) โดยการแจกแจงหาค่าความถี่ (Frequency) และหาค่าร้อยละ (Percentage)

ตอนที่ 2 วิเคราะห์ข้อมูลเกี่ยวกับระดับความพึงพอใจที่มีต่อการจัดสวัสดิการสังคมสำหรับผู้สูงอายุของเทศบาลตำบลท่าม่วง อำเภอท่าม่วง จังหวัดกาญจนบุรี ดังนี้ 1. หาค่าเฉลี่ย (Mean) และส่วนเบี่ยงเบนมาตรฐาน (Standard Deviation) ของคะแนน จากการตอบแบบสอบถาม 2. แปลความหมายของค่าเฉลี่ย โดยยึดหลักเกณฑ์ประเมินค่าของ Best (1981, 89)

เกณฑ์การแปลความหมาย

4.50 - 5.00 หมายถึง ความคิดเห็นอยู่ในระดับมากที่สุด

3.50 - 4.49 หมายถึง ความคิดเห็นอยู่ในระดับมาก

2.50 - 3.49 หมายถึง ความคิดเห็นอยู่ในระดับปานกลาง

1.50 - 2.49 หมายถึง ความคิดเห็นอยู่ในระดับน้อย

1.00 - 1.49 หมายถึง ความคิดเห็นอยู่ในระดับน้อยที่สุด

ตอนที่ 3 วิเคราะห์เปรียบเทียบความพึงพอใจที่มีต่อการจัดสวัสดิการสังคมสำหรับผู้สูงอายุ กับปัจจัยพื้นฐาน ส่วนบุคคล กรณี 2 กลุ่มใช้สถิติทดสอบที (t-Test) และกรณี 3 กลุ่มใช้สถิติทดสอบเอฟ (F-Test) โดยการวิเคราะห์ความแปรปรวนทางเดียว (One Way ANOVA) และเมื่อทราบความแตกต่าง ของความแปรปรวนอย่างมีนัยสำคัญทางสถิติที่ระดับ 0.05 ทำการทดสอบความแตกต่างค่าเฉลี่ย รายคู่ด้วยวิธีการ LSD (Least Significant Difference)

ตอนที่ 4 สรุปข้อมูลจากแบบสอบถามเกี่ยวกับความคิดเห็นเพิ่มเติมและข้อเสนอแนะ เกี่ยวกับการจัดสวัสดิการสังคมสำหรับผู้สูงอายุของเทศบาลตำบลท่าม่วง อำเภอท่าม่วง จังหวัดกาญจนบุรี เพื่อนำไปเป็นแนวทางในการจัดสวัสดิการสำหรับผู้สูงอายุได้ตรงกับความพึงพอใจที่มีต่อการจัดสวัสดิการสังคมสำหรับผู้สูงอายุของเทศบาลตำบลท่าม่วง อำเภอท่าม่วง จังหวัดกาญจนบุรีต่อไป

**ผลการวิจัย**

1. ผลการวิเคราะห์ข้อมูลเกี่ยวกับความพึงพอใจของผู้สูงอายุที่มีต่อการจัดสวัสดิการสังคมของเทศบาลตำบลท่าม่วง อำเภอท่าม่วง จังหวัดกาญจนบุรี มีองค์ประกอบ 6 ด้าน ได้แก่ ด้านสุขภาพอนามัย ด้านรายได้ ด้านที่พักอาศัย ด้านนันทนาการ ด้านความมั่นคงทางสังคม ครอบครัวผู้ดูแลและการคุ้มครอง และด้านการสร้างบริการและเครือข่ายเกื้อหนุน ผู้วิจัยวิเคราะห์และนำเสนอในรูปของค่าเฉลี่ย (****) และค่าเบี่ยงเบนมาตรฐาน (S.D.)

ตารางที่ 1 ค่าเฉลี่ยและค่าเบี่ยงเบนมาตรฐาน ความพึงพอใจที่มีต่อการสวัสดิการสังคมของผู้สูงอายุ โดยภาพรวม

|  |  |  |  |
| --- | --- | --- | --- |
| **ความพึงพอใจของผู้สูงอายุที่มีต่อการสวัสดิการสังคม** | **ระดับความคิดเห็น** | | |
|  | **S.D.** | **ระดับ** |
| 1. ด้านสุขภาพอนามัย | 4.60 | 0.53 | มากที่สุด |
| 2. ด้านรายได้ | 4.48 | 0.65 | มาก |
| 3. ด้านที่พักอาศัย | 4.36 | 0.61 | มาก |
| 4. ด้านนันทนาการ | 4.23 | 0.77 | มาก |
| 5. ด้านความมั่นคงทางสังคม ครอบครัวผู้ดูแลและการคุ้มครอง | 4.46 | 0.49 | มาก |
| 6. ด้านการสร้างบริการและเครือข่ายเกื้อหนุน | 4.46 | 0.41 | มาก |
| **รวม** | **4.43** | **0.27** | **มาก** |

จากตาราง1 พบว่า ความพึงพอใจของผู้สูงอายุที่มีต่อการจัดสวัสดิการสังคมของเทศบาลตำบลท่าม่วง อำเภอท่าม่วง จังหวัดกาญจนบุรี โดยภาพรวมอยู่ในระดับมาก ( = 4.43) เมื่อพิจารณาเป็นรายด้าน พบว่าอยู่ในระดับมากและมากที่สุด โดยเรียงลำดับจากมากไปหาน้อย ได้แก่ ด้านสุขภาพอนามัย มีค่าเฉลี่ยสูงสุด อยู่ในระดับมากที่สุด ( = 4.60) รองลงมา ด้านรายได้ ( = 4.48) ด้านการสร้างบริการและเครือข่ายเกื้อหนุน ( = 4.46) ด้านความมั่นคงทางสังคม ครอบครัวผู้ดูแลและการคุ้มครอง ( = 4.46) ด้านที่พักอาศัย ( = 4.36) และด้านนันทนาการ อยู่ในระดับมาก มีค่าเฉลี่ยต่ำสุด ( = 4.23) ตามลำดับ

2. ผลการวิเคราะห์เปรียบเทียบปัจจัยพื้นฐานส่วนบุคคลด้านเพศ อายุ ระดับการศึกษา และรายได้เฉลี่ยต่อเดือน ที่มีผลต่อความพึงพอใจของผู้สูงอายุที่มีต่อการสวัสดิการสังคม ดังนี้

ตารางที่ 2 ผลการเปรียบเทียบความพึงพอใจที่มีต่อการจัดสวัสดิการสังคมสำหรับผู้สูงอายุของเทศบาลตำบลท่าม่วง อำเภอท่าม่วง จังหวัดกาญจนบุรี ที่มีเพศต่างกัน

|  |  |  |  |  |  |  |
| --- | --- | --- | --- | --- | --- | --- |
| **ความความพึงพอใจที่มีต่อการสวัสดิการสังคมของผู้สูงอายุ** | **ชาย** | | **หญิง** | | **t** | **P** |
|  | **SD** |  | **SD** |
| 1. ด้านสุขภาพอนามัย | 4.69 | 0.47 | 4.51 | 0.55 | 3.196 | 0.02 |
| 2. ด้านรายได้ | 4.68 | 0.57 | 4.30 | 0.67 | 5.596 | 0.00\*\* |
| 3. ด้านที่พักอาศัย | 4.60 | 0.53 | 4.14 | 0.60 | 7.340 | 0.00\*\* |
| 4. ด้านนันทนาการ | 3.99 | 0.75 | 4.45 | 0.70 | -5.838 | 0.00\*\* |
| 5. ด้านความมั่นคงทางสังคม ครอบครัวผู้ดูแลและการคุ้มครอง | 4.45 | 0.37 | 4.47 | 0.57 | -.497 | 0.62 |
| 6. ด้านการสร้างบริการและเครือข่ายเกื้อหนุน | 4.52 | 0.39 | 4.41 | 0.41 | 2.351 | 0.19 |
| **รวม** | **4.49** | **0.24** | **4.38** | **0.27** | **3.680** | **0.00\*\*** |

\*\*มีนัยสำคัญทางสถิติที่ระดับ 0.01

จากตารางที่ 2 ผลการเปรียบเทียบความพึงพอใจที่มีต่อการจัดสวัสดิการสังคมสำหรับผู้สูงอายุของเทศบาลตำบลท่าม่วง อำเภอท่าม่วง จังหวัดกาญจนบุรี จำแนกตามเพศ พบว่าในภาพรวมแตกต่างกันอย่างมีนัยสำคัญทางสถิติที่ 0.05 เมื่อพิจารณาเป็นรายด้านพบว่า ด้านสุขภาพอนามัย ด้านรายได้ ด้านที่พักอาศัย และด้านนันทนาการ แตกต่างกันอย่างมีนัยสำคัญทางสถิติที่ 0.05 ส่วนด้านความมั่นคงทางสังคม ครอบครัวผู้ดูแลและการคุ้มครอง และด้านการสร้างบริการและเครือข่ายเกื้อหนุน ไม่มีนัยสำคัญทางสถิติที่ 0.05

ตารางที่ 3ผลการเปรียบเทียบความพึงพอใจที่มีต่อการจัดสวัสดิการสังคมสำหรับผู้สูงอายุของเทศบาลตำบลท่าม่วง อำเภอท่าม่วง จังหวัดกาญจนบุรี จำแนกตามอายุ

|  |  |  |  |  |  |  |
| --- | --- | --- | --- | --- | --- | --- |
| **การสวัสดิการสังคม** | **แหล่งความแปรปรวน** | **SS** | **Df** | **MS** | **F** | **Sig** |
| 1. ด้านสุขภาพอนามัย | ระหว่างกลุ่ม | 8.172 | 3 | 2.724 | 10.736 | 0.00\*\* |
| ภายในกลุ่ม | 83.225 | 328 | 0.254 |  |  |
| รวม | 91.397 | 331 |  |  |  |
| 2. ด้านรายได้ | ระหว่างกลุ่ม | 10.380 | 3 | 3.460 | 8.663 | 0.00\*\* |
| ภายในกลุ่ม | 131.005 | 328 | 0.399 |  |  |
| รวม | 141.386 | 331 |  |  |  |
| 3. ด้านที่พักอาศัย | ระหว่างกลุ่ม | 13.177 | 3 | 4.392 | 12.894 | 0.00\*\* |
| ภายในกลุ่ม | 111.734 | 328 | 0.341 |  |  |
| รวม | 124.911 | 331 |  |  |  |
| 4. ด้านนันทนาการ | ระหว่างกลุ่ม | 7.251 | 3 | 2.417 | 4.239 | 0.00\*\* |
| ภายในกลุ่ม | 187.031 | 328 | 0.570 |  |  |
| รวม | 194.282 | 331 |  |  |  |
| 5. ด้านความมั่นคงทางสังคม ครอบครัวผู้ดูแลและการคุ้มครอง | ระหว่างกลุ่ม | 0.644 | 3 | 0.215 | 0.895 | 0.44 |
| ภายในกลุ่ม | 78.659 | 328 | 0.240 |  |  |
| รวม | 79.303 | 331 |  |  |  |
| 6. ด้านการสร้างบริการและเครือข่ายเกื้อหนุน | ระหว่างกลุ่ม | 4.886 | 3 | 1.629 | 10.729 | 0.00\*\* |
| ภายในกลุ่ม | 49.795 | 328 | 0.152 |  |  |
| รวม | 54.682 | 331 |  |  |  |
| ภาพรวม | ระหว่างกลุ่ม | 1.852 | 3 | 0.617 | 9.372 | 0.00\*\* |
| ภายในกลุ่ม | 21.606 | 328 | 0.066 |  |  |
| รวม | 23.458 | 331 |  |  |  |

\*\*มีนัยสำคัญทางสถิติที่ระดับ 0.01

จากตารางที่ 3 พบว่า อายุต่างกัน ผลการเปรียบเทียบระดับความพึงพอใจที่มีต่อการจัดสวัสดิการสังคมสำหรับผู้สูงอายุของเทศบาลตำบลท่าม่วง อำเภอท่าม่วง จังหวัดกาญจนบุรี ทั้ง 6 ด้าน พบว่า ค่า sig. ในแต่ละด้านน้อยกว่านัยสำคัญ 0.05 แสดงว่า อายุที่ต่างกัน มีความคิดเห็นต่อความพึงพอใจที่มีต่อการจัดสวัสดิการสังคมสำหรับผู้สูงอายุของเทศบาลตำบลท่าม่วง อำเภอท่าม่วง จังหวัดกาญจนบุรี ทั้ง 6 ด้าน โดยภาพรวมแตกต่างกัน เมื่อจำแนกรายด้าน พบว่า อายุที่ต่างกันมีความพึงพอใจที่มีต่อการจัดสวัสดิการสังคมสำหรับผู้สูงอายุของเทศบาลตำบลท่าม่วง อำเภอท่าม่วง จังหวัดกาญจนบุรี ในด้านสุขภาพอนามัย ด้านรายได้ ด้านที่พักอาศัย ด้านนันทนาการ และด้านการสร้างบริการและเครือข่ายเกื้อหนุน แตกต่างกันอย่างมีนัยสำคัญทางสถิติที่ระดับ 0.05 และ 0.01

ตารางที่ 4 ผลการเปรียบเทียบความพึงพอใจที่มีต่อการจัดสวัสดิการสังคมสำหรับผู้สูงอายุของเทศบาลตำบลท่าม่วง อำเภอท่าม่วง จังหวัดกาญจนบุรี จำแนกตามระดับการศึกษา

|  |  |  |  |  |  |  |
| --- | --- | --- | --- | --- | --- | --- |
| **การสวัสดิการสังคม** | **แหล่งความแปรปรวน** | **SS** | **Df** | **MS** | **F** | **Sig** |
| 1. ด้านสุขภาพอนามัย | ระหว่างกลุ่ม | 10.468 | 5 | 2.094 | 8.433 | 0.00\*\* |
| ภายในกลุ่ม | 80.929 | 326 | 0.248 |  |  |
| รวม | 91.397 | 331 |  |  |  |
| 2. ด้านรายได้ | ระหว่างกลุ่ม | 16.553 | 5 | 3.311 | 8.646 | 0.00\*\* |
| ภายในกลุ่ม | 124.833 | 326 | 0.383 |  |  |
| รวม | 141.386 | 331 |  |  |  |
| 3. ด้านที่พักอาศัย | ระหว่างกลุ่ม | 19.776 | 5 | 3.955 | 12.264 | 0.00\*\* |
| ภายในกลุ่ม | 105.135 | 326 | 0.322 |  |  |
| รวม | 124.911 | 331 |  |  |  |
| 4. ด้านนันทนาการ | ระหว่างกลุ่ม | 23.755 | 5 | 4.751 | 9.083 | 0.00\*\* |
| ภายในกลุ่ม | 170.527 | 326 | 0.523 |  |  |
| รวม | 194.282 | 331 |  |  |  |
| 5. ด้านความมั่นคงทางสังคม ครอบครัวผู้ดูแลและการคุ้มครอง | ระหว่างกลุ่ม | 1.327 | 5 | 0.265 | 1.109 | 0.35 |
| ภายในกลุ่ม | 77.976 | 326 | 0.239 |  |  |
| รวม | 79.303 | 331 |  |  |  |
| 6. ด้านการสร้างบริการและเครือข่ายเกื้อหนุน | ระหว่างกลุ่ม | 5.003 | 5 | 1.001 | 6.567 | 0.00\*\* |
| ภายในกลุ่ม | 49.678 | 326 | 0.152 |  |  |
| รวม | 54.682 | 331 |  |  |  |
| ภาพรวม | ระหว่างกลุ่ม | 2.164 | 5 | 0.433 | 6.628 | 0.00\*\* |
| ภายในกลุ่ม | 21.294 | 326 | 0.065 |  |  |
| รวม | 23.458 | 331 |  |  |  |

\*\*มีนัยสำคัญทางสถิติที่ระดับ 0.01

จากตารางที่ 4พบว่า ระดับการศึกษาต่างกัน ผลการเปรียบเทียบระดับความพึงพอใจที่มีต่อการจัดสวัสดิการสังคมสำหรับผู้สูงอายุของเทศบาลตำบลท่าม่วง อำเภอท่าม่วง จังหวัดกาญจนบุรี ทั้ง 6 ด้าน พบว่า ค่า sig. ในแต่ละด้านน้อยกว่านัยสำคัญ 0.05 แสดงว่า ระดับการศึกษาที่ต่างกัน มีความคิดเห็นต่อความพึงพอใจที่มีต่อการจัดสวัสดิการสังคมสำหรับผู้สูงอายุของเทศบาลตำบลท่าม่วง อำเภอท่าม่วง จังหวัดกาญจนบุรี ทั้ง 6 ด้าน โดยภาพรวมแตกต่างกัน จึงยอมรับสมมติฐานที่ตั้งไว้ เมื่อจำแนกรายด้าน พบว่า ระดับการศึกษาที่ต่างกันมีความพึงพอใจที่มีต่อการจัดสวัสดิการสังคมสำหรับผู้สูงอายุของเทศบาลตำบลท่าม่วง อำเภอท่าม่วง จังหวัดกาญจนบุรี ในด้านสุขภาพอนามัย ด้านรายได้ ด้านที่พักอาศัย ด้านนันทนาการ และด้านการสร้างบริการและเครือข่ายเกื้อหนุน แตกต่างกันอย่างมีนัยสำคัญทางสถิติที่ระดับ 0.05 และ 0.01

ตารางที่ 5 ผลการเปรียบเทียบความพึงพอใจที่มีต่อการจัดสวัสดิการสังคมสำหรับผู้สูงอายุของเทศบาลตำบลท่าม่วง อำเภอท่า

ม่วง จังหวัดกาญจนบุรี จำแนกตามรายได้เฉลี่ยต่อเดือน

|  |  |  |  |  |  |  |
| --- | --- | --- | --- | --- | --- | --- |
| **การสวัสดิการสังคม** | **แหล่งความแปรปรวน** | **SS** | **Df** | **MS** | **F** | **Sig** |
| 1. ด้านสุขภาพอนามัย | ระหว่างกลุ่ม | 13.698 | 3 | 4.566 | 19.276 | 0.00\*\* |
| ภายในกลุ่ม | 77.699 | 328 | 0.237 |  |  |
| รวม | 91.397 | 331 |  |  |  |
| 2. ด้านรายได้ | ระหว่างกลุ่ม | 13.730 | 3 | 4.577 | 11.759 | 0.00\*\* |
| ภายในกลุ่ม | 127.656 | 328 | 0.389 |  |  |
| รวม | 141.386 | 331 |  |  |  |
| 3. ด้านที่พักอาศัย | ระหว่างกลุ่ม | 14.218 | 3 | 4.739 | 14.044 | 0.00\*\* |
| ภายในกลุ่ม | 110.692 | 328 | 0.337 |  |  |
| รวม | 124.911 | 331 |  |  |  |
| 4. ด้านนันทนาการ | ระหว่างกลุ่ม | 8.014 | 3 | 2.671 | 4.704 | 0.00\*\* |
| ภายในกลุ่ม | 186.268 | 328 | 0.568 |  |  |
| รวม | 194.282 | 331 |  |  |  |
| 5. ด้านความมั่นคงทางสังคม ครอบครัวผู้ดูแลและการคุ้มครอง | ระหว่างกลุ่ม | 0.616 | 3 | 0.205 | 0.855 | 0.46 |
| ภายในกลุ่ม | 78.687 | 328 | 0.240 |  |  |
| รวม | 79.303 | 331 |  |  |  |
| 6. ด้านการสร้างบริการและเครือข่ายเกื้อหนุน | ระหว่างกลุ่ม | 6.123 | 3 | 2.041 | 13.787 | 0.00\*\* |
| ภายในกลุ่ม | 48.559 | 328 | 0.148 |  |  |
| รวม | 54.682 | 331 |  |  |  |
| ภาพรวม | ระหว่างกลุ่ม | 3.266 | 3 | 1.089 | 17.685 | 0.00\*\* |
| ภายในกลุ่ม | 20.192 | 328 | 0.062 |  |  |
| รวม | 23.458 | 331 |  |  |  |

\*\*มีนัยสำคัญทางสถิติที่ระดับ 0.01

จากตารางที่ 5 พบว่า รายได้เฉลี่ยต่อเดือนต่างกัน ผลการเปรียบเทียบระดับความพึงพอใจที่มีต่อการจัดสวัสดิการสังคมสำหรับผู้สูงอายุของเทศบาลตำบลท่าม่วง อำเภอท่าม่วง จังหวัดกาญจนบุรี ทั้ง 6 ด้าน พบว่า ค่า sig. ในแต่ละด้านน้อยกว่านัยสำคัญ 0.05 แสดงว่า รายได้เฉลี่ยต่อเดือนที่ต่างกัน มีความคิดเห็นต่อความพึงพอใจที่มีต่อการจัดสวัสดิการสังคมสำหรับผู้สูงอายุของเทศบาลตำบลท่าม่วง อำเภอท่าม่วง จังหวัดกาญจนบุรี ทั้ง 6 ด้าน โดยภาพรวมแตกต่างกัน จึงยอมรับสมมติฐานที่ตั้งไว้ เมื่อจำแนกรายด้าน พบว่า รายได้เฉลี่ยต่อเดือนที่ต่างกันมีความพึงพอใจที่มีต่อการจัดสวัสดิการสังคมสำหรับผู้สูงอายุของเทศบาลตำบลท่าม่วง อำเภอท่าม่วง จังหวัดกาญจนบุรี ในด้านสุขภาพอนามัย ด้านรายได้ ด้านที่พักอาศัย ด้านนันทนาการ และด้านการสร้างบริการและเครือข่ายเกื้อหนุน แตกต่างกันอย่างมีนัยสำคัญทางสถิติที่ระดับ 0.05 และ 0.01

**สรุปและอภิปรายผล**

ความพึงพอใจของผู้สูงอายุที่มีต่อการจัดสวัสดิการสังคมเทศบาลตำบลท่าม่วง อำเภอท่าม่วง จังหวัดกาญจนบุรี ตามความคิดเห็นของผู้สูงอายุอยู่ในระดับมาก แสดงให้เห็นว่าการบริหารจัดการสวัสดิการสำหรับผู้สูงอายุของเทศบาลมีความเหมาะสม และเป็นไปตามวัตถุประสงค์ที่ตั้งไว้

1. ความพึงพอใจของผู้สูงอายุที่มีต่อการจัดสวัสดิการสังคมเทศบาลตำบลท่าม่วง อำเภอท่าม่วง จังหวัดกาญจนบุรี ตามความคิดเห็นของผู้สูงอายุ โดยภาพรวม ผู้สูงอายุมีความพึงพอใจอยู่ในระดับมาก เมื่อพิจารณาเป็นรายด้าน พบว่ามีความพึงพอใจอยู่ในระดับมากและมากที่สุด โดยเรียงลำดับจากมากไปหาน้อย ได้แก่ ด้านสุขภาพอนามัยอยู่ในระดับมากที่สุด รองลงมา ด้านรายได้ ด้านการสร้างบริการและเครือข่ายเกื้อหนุน ด้านความมั่นคงทางสังคม ครอบครัวผู้ดูแลและการคุ้มครอง ด้านที่พักอาศัย และด้านนันทนาการ ซึ่งมีความสอดคล้องกับงานวิจัยของบุษยา พาสุกรี (2560) ได้ศึกษาเรื่องการบริหารจัดการงานสวัสดิการของผู้สูงอายุในเขตเทศบาลเมืองอโยธยา อำเภอพระนครศรีอยุธยา จังหวัดพระนครศรีอยุธยา ผลการวิจัยพบว่า โดยรวมอยู่ในระดับสูง เมื่อพิจารณาเป็นรายด้าน พบว่า ด้านสุขภาพและการรักษาพยาบาลอยู่ในระดับสูง รองลงมา ได้แก่ ด้านความมั่นคงทางสังคม ครอบครัว ผู้ดูแล และการคุ้มครอง ด้านการสร้างบริการและครือข่ายการเกื้อหนุน ด้านที่อยู่อาศัย ด้านรายได้ และด้านนันทนาการ ตามลำดับ และสอดคล้องกับงานวิจัยของพระครูภัทรปัญญาคุณ (เวียง แซ่อุ้ย) (2561)  
ได้ศึกษาความต้องการได้รับสวัสดิการสังคมของผู้สูงอายุในเขตเทศบาลตำบลหัวไทร อำเภอหัวไทร จังหวัดนครศรีธรรมราช ผลการวิจัยพบว่า ผู้สูงอายุในเขตเทศบาลตำบลหัวไทร อำเภอหัวไทร จังหวัดนครศรีธรรมราช มีระดับความต้องการได้รับสวัสดิการสังคม โดยรวมทั้ง 7 ด้าน อยู่ในระดับมาก เมื่อพิจารณาเป็นรายด้าน โดยเรียงลำดับตามค่าเฉลี่ย พบว่า ด้านความมั่นคงทางสังคม มีค่าเฉลี่ยสูงสุด รองลงมา ได้แก่ ด้านสุขภาพอนามัย ด้านการศึกษา ด้านนันทนาการ ด้านบริการสังคม และด้านการมีงานทำและการมีรายได้ ส่วนสวัสดิการสังคม และด้านที่อยู่อาศัย มีค่าเฉลี่ยต่ำสุด

2. ผลการเปรียบเทียบความพึงพอใจของผู้สูงอายุที่มีต่อการจัดสวัสดิการสังคมของเทศบาลตำบลท่าม่วง อำเภอท่าม่วง จังหวัดกาญจนบุรี ตามความคิดเห็นของผู้สูงอายุ จำแนกตามปัจจัยส่วนบุคคลของผู้สูงอายุ พบว่า เพศ อายุ ระดับการศึกษา สถานภาพ และรายได้ ต่างกัน มีความพึงพอใจที่มีต่อการจัดสวัสดิการสังคมสำหรับผู้สูงอายุของเทศบาลตำบลท่าม่วง แตกต่างกันอย่างมีนัยสำคัญทางสถิติที่ 0.05 ซึ่งมีความสอดคล้องกับงานวิจัยของพิชชาภา มณีวัฒน์ (2558) ศึกษาเรื่องความต้องการสวัสดิการของผู้สูงอายุในเขตเทศบาล ตำบลบ้านด่าน อำเภออรัญประเทศ จังหวัดสระแก้ว พบว่า ผลการเปรียบเทียบความต้องการของผู้สูงอายุ ในเขตเทศบาลตำบลบ้านด่าน อำเภออรัญประเทศ จังหวัดสระแก้ว จำแนกตามปัจจัยส่วนบุคคล พบว่าผู้สูงอายุที่มีเพศ อายุ ระดับ การศึกษา อาชีพหลัก สถานภาพการสมรส รายได้เฉลี่ยต่อเดือน ที่พักอาศัยต่างกัน มีความต้องการสวัสดิการแตกต่างกันอย่างมีนัยสำคัญที่สถิติที่ระดับ 0.05 และสอดคล้องกับงานวิจัยของชูศักดิ์ ตันวงศ์เลิศ (2556) ได้ศึกษาความพึงพอใจต่อการจัดสวัสดิการสังคมแก่ผู้สูงอายุขององค์กรปกครองส่วนท้องถิ่น ในเขตอำเภอท่ามะกา จังหวัดกาญจนบุรี พบว่า ผลการเปรียบเทียบความพึงพอใจต่อการจัดสวัสดิการสังคม ตามปัจจัยส่วนบุคคลของผู้สูงอายุ พบว่า ผู้สูงอายุที่มีรายได้ต่อเดือน จำนวนบุตร และผู้ช่วยเหลือดูแล ต่างกัน มีความพึงพอใจต่อการจัดสวัสดิการสังคม โดยภาพรวม แตกต่างกันอย่างมีนัยสำคัญทางสถิติที่ระดับ 0.05 ส่วนผู้สูงอายุที่มี เพศ อายุ ระดับการศึกษา สถานภาพการสมรส และสภาวะสุขภาพ ต่างกัน มีความพึงพอใจไม่แตกต่างกัน สำหรับเจ้าหน้าที่ที่เกี่ยวข้อง พบว่า เจ้าหน้าที่ที่มีเพศ การศึกษา และตำแหน่งหน้าที่ต่างกัน มีความพึงพอใจต่อการจัดสวัสดิการสังคมแก่ ผู้สูงอายุ โดยภาพรวม แตกต่างกันอย่างมีนัยสำคัญทางสถิติที่ระดับ 0.05 ส่วนเจ้าหน้าที่ที่มีอายุ รายได้ต่อเดือน และสถานที่ปฏิบัติงานต่างกัน มีความพึงพอใจ ไม่แตกต่างกัน

**ข้อเสนอแนะ**

1. ควรส่งเสริมและสนับสนุนให้มีการนำนโยบายด้านสวัสดิการสังคมมาใช้ให้เกิดประโยชน์แก่ผู้สูงอายุมากที่สุดในทุก ๆ ด้าน เช่น การรับบริการบ้านฉุกเฉิน การรับบริการกองทุนส่งเสริมสวัสดิการผู้สูงอายุ (เบี้ยยังชีพ) การรับบริการการลดค่ารักษาพยาบาล การรับบริการการลดค่าโดยสารเดินทาง การรับบริการจากศูนย์บริการคนทางสังคมผู้สูงอายุการรับบริการการบริการเคลื่อนที่ออกเยี่ยมเยียนตามบ้าน และการรับบริการรับการรักษาจากสถานีอนามัยประจำหมู่บ้าน เป็นต้น

2. ควรสนับสนุนและส่งเสริมให้ครอบครัวมีบทบาทในการดูแล ผู้สูงอายุนอกจากนี้รัฐบาลและองค์กรเอกชนควรจะจัดให้มีมาตรการหรือบริการในการสนับสนุน ครอบครัวที่เลี้ยงดูผู้สูงอายุโดยเฉพาะครอบครัวที่มีรายได้ต่ำ

3. ควรส่งเสริมสนับสนุน กระตุ้นให้มีการรวมกลุ่มผู้สูงอายุ และจัดตั้งชมรมผู้สูงอายุ ในชุมชน เพื่อสะดวกในการช่วยเหลือผู้สูงอายุในด้านต่าง ๆ

**ข้อเสนอแนะสำหรับการทำวิจัยครั้งต่อไป**

1 ควรมีการศึกษาเรื่องความพึงพอใจที่มีต่อการจัดสวัสดิการสังคมแก่ผู้สูงอายุของ เทศบาลอื่น ๆ ของจังหวัดกาญจนบุรี

2 ควรมีการศึกษาเปรียบเทียบความพึงพอใจที่มีต่อการจัดสวัสดิการสังคมแก่ผู้สูงอายุ ของเทศบาลต่าง ๆ ของจังหวัดกาญจนบุรี หรือเปรียบเทียบ ระหว่างจังหวัดต่าง ๆ ในภาคเดียวกัน

3 ควรมีการศึกษาประสิทธิภาพการดำเนินงานด้านการจัดสวัสดิการสังคมแก่ผู้สูงอายุ โดยใช้ระเบียบวิจัยเชิงคุณภาพ

**เอกสารอ้างอิง**

ชมพูนุท พรหมภักดิ์. (2556). **การเข้าสู่สังคมผู้สูงอายุของประเทศไทย.** สืบค้นเมื่อ 19 ธันวาคม, 2563, จาก

http://library.senate.go.th/document/Ext6078/6078440\_0002.PDF

ชูศักดิ์ ตันวงศ์เลิศ. (2556). **ความพึงพอใจต่อการจัดสวัสดิการสังคมแก่ผู้สูงอายุขององค์กรปกครองส่วนท้องถิ่น ในเขตอำเภอ ท่ามะกา จังหวัดกาญจนบุรี.** ปริญญาศิลปศาสตรมหาบัณฑิต สาขาวิชาสังคมศาสตร์เพื่อการพัฒนา มหาวิทยาลัยราชภัฏธนบุรี.

นันทวัฒน์ บรมานันท์. (2552). **ปกครองส่วนการท้องถิ่น.** กรุงเทพฯ: โรงพิมพ์เดือนตุลาคม.

บุษยา พาสุกรี. (2560). **การบริหารจัดการงานสวัสดิการของผู้สูงอายุในเขตเทศบาล เมืองอโยธยา อำเภอพระนครศรีอยุธยา จังหวัดพระนครศรีอยุธยา**. วิทยานิพนธ์มหาวิทยาลัยราชภัฏวไลยอลงกรณ์ ในพระบรมราชูปถัมภ์.

พระครูภัทรปัญญาคุณ (เวียง แซ่อุ้ย). (2561). **ความต้องการได้รับสวัสดิการสังคมของผู้สูงอายุในเขตเทศบาลตำบลหัวไทร อำเภอหัวไทร จังหวัดนครศรีธรรมราช.** วิทยานิพนธ์พุทธศาสตรมหาบัณฑิต สาขาวิชาการพัฒนาสังคม มหาวิทยาลัยจุฬาลงกรณราชวิทยาลัย.

พิชชาภา มณีวัฒน์. (2558). **ความต้องการสวัสดิการของผู้สูงอายุในเขตเทศบาลตำบลบ้านด่าน อำเภออรัญประเทศ จังหวัดสระแก้ว.** การศึกษาปัญหาพิเศษรัฐประศาสนศาสตรมหาบัณฑิต, สาขาวิชาการบริหารทั่วไป, วิทยาลัยการบริหารรัฐกิจ, มหาวิทยาลัยบูรพา.

มูลนิธิสถาบันวิจัยและพัฒนาผู้สูงอายุไทย. (2551). **รายงานสถานการณ์ผู้สูงอายุไทย พ.ศ.2550.** กรุงเทพฯ บริษัท ทีคิวพีจํากัด.

วิพรรณ ประจวบเหมาะ. (2552). **การทบทวนและสังเคราะห์องค์ความรู้ผู้สูงอายุไทย พ.ศ. 2545-2550.** กรุงเทพฯ : ทีคิวพี จำกัด.

ศิริรัตน์ ชุณหคล้าย. (2546). **ระเบียบวิธีวิจัยสำหรับรัฐประศาสนศาสตร์.** กรุงเทพมหานคร: บริษัท ออฟเซ็กเพรส จำกัด.